La mort, segons la ciència

En les darreres dècades, els metges que atenen persones moribundes van sabent detalls de la realitat post mortem, quan en el darrer instant aconsegueixen tornar la persona (que es trobava en el “procés de morir-se”) a la vida.

És lo que se’n diu (o en diuen) Experiències Pròximes a la Mort (EPM). Se n’han donat i se’n donen molts casos, actualment mantinguts en un semisecret. La persona que amb més naturalitat en parla és el doctor Manuel Sans Segarra, de l’Hospital de la Vall d’Hebron. En dona conferències telemàtiques. I n’ha publicat el llibre *Vida després de la vida*.

Lo que expliquen les persones que han tornat a la vida, des d’un estat d’estar-se morint, demostren que hi ha quelcom més enllà de la mort física, quelcom que no ha durat perquè la ciència ha aconseguit provocar una “marxa enrere” del procés, amb massatges càrdio-respiratoris.

El doctor Sans Segarra acompanya aquestes observacions, que ell i altres col·legues han observat, amb una teoria sense falla: Una persona té una part física: ossos, carn, nervis, i això tendeix a desaparèixer tornant-se pols. Però també té elements energètics, com ara sentiments, consciència, voluntat, projectes...

Això existeix en tota persona, però no sols no desapareix amb la mort del cos, sinó que NO POT desaparèixer, perquè és energia, i sempre hem tingut clar que l’energia no desapareix, sinó que es transforma. No sabem quin nom donar-li, però hi ha milions d’unitats energètiques que no “viuen”, però sí “existeixen”. Totes les persones que han viscut i han mort en tota la història humana.

Fins aquí hem tingut l’afirmació religiosa, que diu que tenim una ànima que sobreviu, però uns ho creuen i altres no, i moltes persones diuen que, amb la mort, s’acaba tot. Ara comencem a saber, via ciència, que l‘existència continua, però no la vida material.

Les últimes dècades, alguns doctors s’han esforçat a estudiar les Experiències Pròximes a la Mort (EPM). Són aquells casos en què una persona mor, visiblement, i se la dona com a morta, però, passat un temps (potser uns minuts, o més, uns 30 minuts), l’esforç reanimador cardiorespiratori del doctor aconsegueix que el cor torni a funcionar, els pulmons tornin a respirar... i el malalt torna a viure. Durant aquella estona, la persona viu una Experiència Pròxima a la Mort.

Però lo més important és que algunes persones, en aquest cas, són capaces d’explicar al doctor què han sentit, què han vist, com s’han trobat..., durant aquella estona. I lo més i més important és que, dins una gran varietat, hi ha persones que expliquen que han viscut experiències que no tenien res a veure amb el cos, fins als casos misteriosos en què elles “veien” el seu cos, mort, sobre el llit, mentre vivien una realitat diferent.

Les experiències que els malalts reanimats expliquen no són iguals, i lo que més sorprèn és que expliquen escenes ben diferents, però totes “bones”. Això deu fer que els metges o altres científics vagin amb peus de plom a expressar les troballes. Però nosaltres dos no tenim aquestes responsabilitats, i creiem arribat el moment que els nostres lectors i lectores sàpiguen allò que, ara com ara, se sap.

L’estat científic de la qüestió es pot resumir, ara, en els seus aspectes principals, així:

\*Un estudi fet a la Universitat de Nova York va tractar, entre maig del 2017 i març del 2020, 567 homes i dones que havien sofert una aturada cardíaca en un hospital d’EUA o del Regne Unit. Es va descobrir que el 20 per 100 de les persones que moren i sobreviuen a causa de la “reanimació” cardiopulmonar expliquen experiències lúcides de mort (van experimentar com “es morien”, i no ho van fer).

\*En un altre estudi, molt més nombrós, però no tan universitari, fet des d’un hospital, també nord-americà, a càrrec del doctor Jeffrey Long, de 5.000 casos, i durant 40 anys, quasi la meitat dels pacients van declarar haver viscut experiències en les quals no tenia res a veure el cos (pensaments, alegries, pors, afectes forts per una persona, o per diverses). És a dir, durant aquella estona havien “viscut” com si no tinguessin cos, no l’havien necessitat.

\*El doctor Raymond Moody, el 1975, va publicar *Life after Live*. Moody va identificar aspectes comuns en les EPM, i les va expressar així:

\*Experiències extracorporals, com per exemple veure el seu propi cos en un lloc diferent, com la llitera.

\*Trobades amb persones estimades i ja mortes, i ara il·luminades.

\*Examen crític de la pròpia vida passada.

\*Sentir-se arrossegats cap al seu cos.

\*Un sentiment de voler refer la seva vida, amb nous propòsits d’esmena.

Les escenes que experimenten les persones que viuen una EPM solen ser molt diverses: un fet molt comú és veure una gran lluminositat blanca, i sentir-se’n fortament atret; també expliquen l’experiència de passar per un llarg túnel (precisament per arribar a la desitjada llum blanca); trobar-se amb persones ja mortes i molt estimades; veure el seu cos en un altre lloc (generalment la llitera de l’hospital) diferent d’aquell en el qual elles es trroben; ser acompanyades per un ésser lluminós en un passeig; sentir-se acompanyades al voltant d’una taula per diverses persones molt afectuoses...

Precisament aquesta gran diversitat d’experiències viscudes és un fort impediment, als doctors especialistes en la qüestió, per decidir-se a dir públicament que han comprovat que, després de la mort, hi ha una altra forma d’existència humana.

És frequent que doctors especialitzats en la qüestió, després de publicar alguna nova experiència, diguin públicament que encara no estan del tot segurs de poder dir que la realitat mèdicament explorada es pot donar per ben certa.

Però nosaltres dos no ens sentim obligats a ser tan preventius, i preferim dir als nostres lectors i lectores que la cosa és quasi quasi segura.

